b"\n_START_ARTICLE_\nJulie Andrews\n_START_SECTION_\nZgodnje \xc5\xbeivljenje\n_START_PARAGRAPH_\nJulie Andrews se je kot Julia Elizabeth Wells rodila v Walton-on-Thamesu, Surrey, Anglija, Zdru\xc5\xbeeno kraljestvo. Njena mama, Barbara Ward Wells (rojena Morris), je bila v tistem \xc4\x8dasu sicer poro\xc4\x8dena z Edwardom Charlesom \xc2\xbbTedom\xc2\xab\xc2\xa0Wellsom, u\xc4\x8diteljem del s kovinami in lesom, vendar naj bi bila Julie Andrews plod afere njene mame z nekim dru\xc5\xbeinskim prijateljem._NEWLINE_Ob za\xc4\x8detku 2. svetovne vojne sta se Barbara in Ted Wells raz\xc5\xa1la. Ted Wells je kot asistent delal z otroki, ki so jih evakuirali v Surrey ob Blitzu, medtem ko se je Barbara pridru\xc5\xbeila Tedu Andrewsu pri prostovoljnem zabavanju vojakov zdru\xc5\xbeenja Entertainments National Service Association (ENSA). Barbara in Ted Wells sta se malo za tem lo\xc4\x8dila. Oba sta se kasneje ponovno poro\xc4\x8dila: Barbara s Tedom Andrewsom leta 1939, Ted pa z biv\xc5\xa1o frizerko, ki je takrat delala v delovni stru\xc5\xbenici vojne tovarne v Hinchley Woodu, Surrey, kjer sta bila zaposlena oba._NEWLINE_Julie Andrews, ki je takrat \xc5\xa1e vedno nosila ime Julia Wells, je nekaj \xc4\x8dasa \xc5\xbeivela s Tedom Wellsom in svojim bratom Johnom v Surreyju. Okrog leta 1940 jo je Ted Wells poslal \xc5\xbeiveti skupaj z mamo in o\xc4\x8dimom, ki, kot je menil starej\xc5\xa1i Wells, bi bila sposobna bolje razvijati talent za nastopanje njegove h\xc4\x8dere. V svoji avtobiografiji Home: A Memoir of My Early Years, izdani leta 2008, Julie Andrews pove, da je nekaj \xc4\x8dasa svojega o\xc4\x8dima, Teda Andrewsa, nazivala z \xc2\xbbstric Ted\xc2\xab, kasneje pa je njena mama dejala, da bi bilo primernej\xc5\xa1e, \xc4\x8de bi ga klicala \xc2\xbbPop\xc2\xab, medtem ko je njen o\xc4\x8de zanjo ostajal \xc2\xbbo\xc4\x8di\xc2\xab\xc2\xa0ali \xc2\xbbo\xc4\x8dka\xc2\xab. Julie ta sprememba ni bila v\xc5\xa1e\xc4\x8d._NEWLINE_Dru\xc5\xbeina Andrews je bila \xc2\xbbzelo revna in \xc5\xbeiveli smo v slabi, revni \xc4\x8detrti Londona\xc2\xab, Julie Andrews pa dodaja: \xc2\xbbTo je bil zelo temen \xc4\x8das v mojem \xc5\xbeivljenju.\xc2\xab\xc2\xa0V svoji avtobiografiji leta 2008 je napisala tudi, da je bil njen o\xc4\x8dim alkoholik. Ted Andrews je, ko je bil pijan, dvakrat sku\xc5\xa1al svojo pastorko spraviti v posteljo, zaradi \xc4\x8desar je Julie na vrata svoje sobe namestila klju\xc4\x8davnico. Po za\xc4\x8detku njene gledali\xc5\xa1ke kariere sta se Barbara in Ted Andrews izbolj\xc5\xa1ala, zaradi \xc4\x8desar so se lahko preselili v bolj\xc5\xa1o \xc4\x8detrt, najprej v Beckenham in kasneje, ob koncu vojne, nazaj v rojstno mesto Julie Andrews, Walton-on-Thames. Dru\xc5\xbeina Andrews je prebivala zraven motela, imenovane \xc2\xbbThe Old Meuse\xc2\xab, kjer je njena babica po mamini strani po naklju\xc4\x8dju slu\xc5\xbeila kot sobarica._NEWLINE_O\xc4\x8dim Julie Andrews je sponzoriral njene u\xc4\x8dne ure, najprej na neodvisni \xc5\xa1oli za pou\xc4\x8devanje umetnosti v Londonu, imenovani Cone-Ripman School, kasneje pa s slavno koncertno sopranistko in u\xc4\x8diteljico petja, madam Lilian Stiles-Allen. \xc2\xbbZelo je vplivala name,\xc2\xab\xc2\xa0je o Lilian Stiles-Allen povedala Julie Andrews. \xc2\xbbBila je moja tretja mati - imela sem ve\xc4\x8d mam in o\xc4\x8detov, kot kdorkoli drug na svetu.\xc2\xab\xc2\xa0V svoji avtobiografiji, Julie Andrews - My Star Pupil, je Lilian Stiles-Allen napisala: \xc2\xbbRazpon, natan\xc4\x8dnost in intonacija Juliejinega glasu me je osupnila \xe2\x80\xa6 lastila si je redek dar absolutnega posluha\xc2\xab (\xc4\x8deprav je Julie Andrews v svoji biografiji iz leta 2008, Home: A Memoir of My Early Years, to zanikala). Julie Andrews je kasneje povedala: \xc2\xbbMadam je bila prepri\xc4\x8dana, da zmorem prepevati Mozarta in Rossinija, vendar, \xc4\x8de sem odkrita, mi to nikoli ni zares uspelo.\xc2\xab O svojem glasu je dejala: \xc2\xbbImela sem zelo \xc4\x8dist, bel, suhcen glas z razponom \xc5\xa1tirih oktav - psi so se zbirali okoli mene.\xc2\xab Po \xc5\xa1olanju na \xc5\xa1oli Cone-Ripman School, je Julie Andrews nadaljevala z akademskim izobra\xc5\xbeevanjem na \xc5\xa1oli Woodbrook School, \xc5\xa1oli blizu Beckenhama.\n_START_SECTION_\nZa\xc4\x8detek kariere v Veliki Britaniji\n_START_PARAGRAPH_\nJulie Andrews je dve leti, za\xc4\x8den\xc5\xa1i leta 1945, spontano nastopala na negrajenem odru skupaj s svojimi star\xc5\xa1i. \xc2\xbbPotem je pri\xc5\xa1el dan, ko sem morala popoldne v posteljo, saj mi je bilo z mamico in Popom dovoljeno peti \xc5\xa1ele zve\xc4\x8der,\xc2\xab\xc2\xa0je razlo\xc5\xbeila. Da je dosegla mikrofon, je morala med petjem stati na zabojih za pivo. V\xc4\x8dasih je pela samostojno, v\xc4\x8dasih pa v duetu z o\xc4\x8dimom, medtem ko ju je njena mama spremljala s klavirjem. \xc2\xbbMoralo je izgledati grozno, a vse se je dobro iz\xc5\xa1lo.\xc2\xab_NEWLINE_Julie Andrews je zaslovela, ko jo je njen o\xc4\x8dim predstavil Valu Parnellu, katerega podjetje Moss Empires je nadziralo najuglednej\xc5\xa1e dogodke v Londonu. Julie Andrews je prvi\xc4\x8d samostojno poklicno nastopila v London Hippodromeu, kjer je pela te\xc5\xbeko arijo \xc2\xbbJe Suis Titania\xc2\xab\xc2\xa0iz opere Mignon kot del ponovne uprizoritve muzikala, imenovanega Starlight Roof, 22. oktobra leta 1947. Tam je igrala \xc5\xa1e eno leto. Ob muzikalu Starlight Roof je Julie Andrews kasneje povedala: \xc2\xbbTam je bila ta \xc4\x8dudovita ameri\xc5\xa1ka oseba in komedijant, Wally Boag, ki je delal \xc5\xbeivali iz balonov. Vsaki\xc4\x8d je rekel: 'Je med ob\xc4\x8dinstvom kak\xc5\xa1na majhna deklica ali de\xc4\x8dek, ki bi si \xc5\xbeelel tole?' In jaz sem stekla na oder in rekla: 'Jaz si \xc5\xbeelim tega!' In potem je klepetal z mano in me prosil, naj mu kaj zapojem \xe2\x80\xa6 Bila sem tako sre\xc4\x8dna, da bi lahko zamrznila celotno prireditev. Mislim, ob\xc4\x8dinstvo je ponorelo.\xc2\xab_NEWLINE_1. novembra 1948 je Julie Andrews postala najmlaj\xc5\xa1a samostojna nastopajo\xc4\x8da oseba, kar jih je kdaj nastopilo na prireditvi Royal Command Variety Performance v London Palladiumu, kjer so poleg nje nastopili tudi Danny Kaye, Nicholas Brothers in humoristi\xc4\x8dna skupina Georgea in Berta Bernarda za \xc4\x8dlane dru\xc5\xbeine kralja Jurija VI._NEWLINE_Julie Andrews je skupaj s svojimi star\xc5\xa1i pri\xc4\x8dela nastopati na radiju in televiziji. Na televiziji naj bi se prvi\xc4\x8d pojavila, ko je nastopila v BBC-jevi oddaji RadiOlympia Showtime 8. oktobra leta 1949. V Veliki Britaniji je u\xc5\xbeivala v veliki slavi, ko je nastopila v BBC-jevi humoristi\xc4\x8dni televizijski seriji Educating Archie; \xc4\x8dlanica igralske zasedbe te serije je bila med letoma 1950 in 1952._NEWLINE_Julie Andrews se je pojavila tudi v gledali\xc5\xa1\xc4\x8du West End Theatre v London Casino, kjer je eno leto igrala princeso Badroulbadour v muzikalu Aladin in eno leto jajce v gledali\xc5\xa1ki igri Humpty Dumpty. Pojavila se je tudi v gledali\xc5\xa1\xc4\x8dih drugod po Veliki Britaniji, kjer je igrala v gledali\xc5\xa1kih igrah, kot sta Jakec in \xc4\x8darobni fi\xc5\xbeol\xc4\x8dek ter Rde\xc4\x8da kapica, imela pa je tudi glavno vlogo v igri Pepelka._NEWLINE_Leta 1950 so \xc5\xa1tirinajstletno Julie Andrews prosili, da bi pela na zabavi dru\xc5\xbeinske prijateljice, Katherine Novak, kjer je ugotovila, da Ted Wells ni njen biolo\xc5\xa1ki o\xc4\x8de.\n_START_SECTION_\nZa\xc4\x8detek kariere v Zdru\xc5\xbeenih dr\xc5\xbeavah Amerike\n_START_PARAGRAPH_\n30. septembra 1954, na ve\xc4\x8der njenega 19. rojstnega dne, se je Julie Andrews prvi\xc4\x8d pojavila na Broadwayju, in sicer kot \xc2\xbbPolly Browne\xc2\xab\xc2\xa0v \xc5\xbee prej zelo uspe\xc5\xa1nem londonskem muzikalu The Boy Friend. Kritikom se je zdelo, da izmed vseh nastopajo\xc4\x8dih najbolj izstopa ona. Ko se ji je pogodba za nastopanje v gledali\xc5\xa1ki igri The Boy Friend \xc5\xbee skoraj iztekla, so Julie Andrews povabili na avdicijo za glavno vlogo v igri My Fair Lady na Broadwayju. Vlogo je tudi dobila. V novembru leta 1955 je Julie Andrews podpisala pogodbo, v kateri se je zavezala, da se bo skupaj z Bingom Crosbyjem v svojem prvem televizijskem filmu, High Tor._NEWLINE_Julie Andrews je od\xc5\xa1la na avdicijo za vlogo v muzikalu Richarda Rodgersa, Pipe Dream. \xc4\x8ceprav jo je Richard Rodgers \xc5\xbeelel v glavni vlogi muzikala Pipe Dream, ji je svetoval, naj raje prevzame vlogo v muzikalu Fredericka Loewea in Alana Jayja Lernerja, My Fair Lady, \xc4\x8de ji jo bodo ponudili. Leta 1956 je kot Eliza Doolittle za\xc4\x8dela igrati v muzikalu My Fair Lady. Rodgersa so njeni talenti, prikazani ob izvajanju gledali\xc5\xa1ke igre My Fair Lady, tako navdu\xc5\xa1ili, da ji je ponudil igranje v televizijskem muzikalu podjetja Rodgers and Hammerstein, Pepelka. Muzikal Pepelka se je prvi\xc4\x8d predvajal v \xc5\xbeivo na CBS-ju 31. marca 1957, re\xc5\xbeiral ga je Alfredo Antonini in ogledalo si ga je 107 milijonov gledalcev._NEWLINE_Julie Andrews se je 10. maja 1959 v Weybridgeu, Surrey poro\xc4\x8dila z oblikovalcem ozadja Tonyjem Waltonom. Par se je spoznal leta 1947 v gledali\xc5\xa1\xc4\x8du London Casino, kjer je ona nastopala v gledali\xc5\xa1ki igri Humpty Dumpty. 14. novembra 1967 je par vlo\xc5\xbeil zahtevo za lo\xc4\x8ditev._NEWLINE_Med letoma 1958 in 1962 se je Julie Andrews pojavila v oddajah, kot so CBS-jeva The Fabulous Fifties in NBC-jeva The Broadway of Lerner & Loewe. Poleg tega je gostovala v oddaji The Ed Sullivan Show in se pojavila v oddajah The Dinah Shore Chevy Show, What's My Line?, The Jack Benny Program, The Bell Telephone Hour in The Garry Moore Show. Junija 1962 je zaigrala v oddaji Julie and Carol at Carnegie Hall, CBS-jevi specijalki z Carol Burnett._NEWLINE_Leta 1960 sta jo Lerner in Loewe zopet izbrala za upodobitev kraljice Guinevere v njunem muzikalu Camelot z Richardom Burtonom in novincem Robertom Gouletom. Kakorkoli \xc5\xbee, vodja filmskega studia, Jack Warner, se je odlo\xc4\x8dil, da nima dovolj prepoznavnega imena, da bi lahko igrala v filmski razli\xc4\x8dici igre My Fair Lady; Elizo je namesto nje upodobila uveljavljena filmska igralka Audrey Hepburn. Kot se spominja Jack Warner, je bila ta odlo\xc4\x8ditev lahka: \xc2\xbbV mojem poslu moram vedeti, kdo privabi ljudi in njihov denar v na\xc5\xa1e \xc5\xbeepe. Audrey Hepburn nikoli ni posnela finan\xc4\x8dno neuspe\xc5\xa1nega filma.\xc2\xab\n_START_SECTION_\nVrh kariere\n_START_PARAGRAPH_\nJulie Andrews se je skupaj s svojim mo\xc5\xbeem septembra 1962 napotila nazaj v Veliko Britanijo, kjer sta nameravala pri\xc4\x8dakati rojstvo njunega prvega otroka. Deklica po imenu Emma Katherine Walton se je rodila v Londonu dva meseca kasneje. Dru\xc5\xbeina se je leta 1963 preselila nazaj v Zdru\xc5\xbeene dr\xc5\xbeave Amerike, kjer je Julie Andrews pri\xc4\x8dela delati na glavni vlogi v Disneyjevem glasbenem filmu Mary Poppins. Walt Disney je opazil njen nastop v gledali\xc5\xa1ki igri Camelot, zaradi \xc4\x8desar je menil, da bi bila Julie Andrews popolna za vlogo britanske varu\xc5\xa1ke, ki je \xc2\xbbprakti\xc4\x8dno popolna v vsakem pomenu besede!\xc2\xab\xc2\xa0Julie Andrews naj bi na za\xc4\x8detku zavrnila vlogo, vendar je Walt Disney vztrajal ter ji povedal: \xc2\xbbPo\xc4\x8dakali vas bomo.\xc2\xab_NEWLINE_Za svoj nastop v filmu Mary Poppins je bila Julie Andrews leta 1965 nagrajena z oskarjem v kategoriji za \xc2\xbbnajbolj\xc5\xa1o glavno igralko\xc2\xab\xc2\xa0in zlatim globusom v kategoriji za \xc2\xbbnajbolj\xc5\xa1o igralko - Glasbeni film ali komedija\xc2\xab. Skupaj s svojimi soigralci iz filma je istega leta prejela grammyja v kategoriji za \xc2\xbbnajbolj\xc5\xa1e delo za otroke\xc2\xab. Zahvalni govor ob prejemu zlatega globusa je Julie Andrews za \xc2\xbbsladko ma\xc5\xa1\xc4\x8devanje\xc2\xab, kot je povedal tekstopisec pesmi iz filma Mary Poppins, Richard M. Sherman, zaklju\xc4\x8dila z besedami: \xc2\xbbIn, nazadnje, zahvalila bi se rada tudi mo\xc5\xa1kemu, ki je ustvaril ta film in ki je vse to naredil mogo\xc4\x8de, g. Jacku Warnerju.\xc2\xab Jack Warner je namre\xc4\x8d namesto nje za igranje Elize Doolittle v filmu My Fair Lady izbral Audrey Hepburn, saj naj bi imela veliko bolj prepoznavno ime, vendar je nazadnje Julie Andrews s filmom Mary Poppins po\xc5\xbeela ve\xc4\x8d uspeha, kot Hepburnova s filmom My Fair Lady._NEWLINE_Leta 1964 je poleg Jamesa Garnerja zaigrala v filmu Amerikanizacija Emily, kar naj bi bil njen najljub\xc5\xa1i film. Leta 1966 je prejela svoj drugi zlati globus v kategoriji za \xc2\xbbnajbolj\xc5\xa1o igralko - Glasbeni film ali komedija\xc2\xab, leto prej pa je bila nominirana za oskarja v kategoriji za \xc2\xbbnajbolj\xc5\xa1o glavno igralko\xc2\xab, oboje za vlogo Marie von Trapp v filmu 20th Century Fox, Moje pesmi, moje sanje. Film je postal najuspe\xc5\xa1nej\xc5\xa1i film podjetja 20th Century Fox vseh \xc4\x8dasov._NEWLINE_Potem, ko je kon\xc4\x8dala s snemanjem filma Moje pesmi, moje sanje, je Julie Andrews gostovala v oddaji The Andy Williams Show, s \xc4\x8dimer si je pridru\xc5\xbeila nominacijo za emmyja. Nato je za\xc4\x8dela z lastno, barvno televizijsko serijo, imenovano The Julie Andrews Show, ki je nagrado emmy tudi prejela. V oddaji so se kot gostje med drugim pojavili tudi Gene Kelly in \xc4\x8dlani glasbene skupine The New Christy Minstrels. Oddaja se je za\xc4\x8dela predvajati na NBC-ju novembra 1965._NEWLINE_Leta 1966 je Julie Andrews poleg Paula Newmana zaigrala v Hitchcockovem trilerju Raztrgana zavesa, ki je nastal v sodelovanju s podjetjem Universal. Ob koncu leta 1967 je zaigrala v televizijskem filmu Pepelka, najve\xc4\x8djem Broadwayskem muzikalu tistega \xc4\x8dasa, My Fair Lady, najbolje prodajanem filmu tistega leta, Havaji ter v najuspe\xc5\xa1nej\xc5\xa1em filmu podjetja Universal, Povsem moderna Millie. Z originalno zasedbo gledali\xc5\xa1ke igre My Fair Lady je posnela tudi soundtrack s pesmimi iz muzikala.\n_START_SECTION_\nSredina kariere\n_START_PARAGRAPH_\nJulie Andrews, ki se je pojavila v filmih Star! (1968), biografskem filmu Gertrude Lawrence, in Vohunka Darling Lili (1970), v katerem je poleg nje igral tudi Rock Hudson, re\xc5\xbeiral pa ga je njen bodo\xc4\x8di drugi mo\xc5\xbe, Blake Edwards (poro\xc4\x8dila sta se leta 1969, ko so film \xc5\xbee posneli). V intervjuju s parom, objavljenim v letu 1982, je Blake Edwards dejal, da je, preden je spoznal Julie Andrews, veliko \xc4\x8dasa pre\xc5\xbeivel s prijatelji. Povedal je tudi, da je po njegovem uspehu njegova \xc5\xbeena uspela zaradi podobe \xc2\xbbvedno nasmejane guvernante\xc2\xab\xc2\xa0iz filma Moje pesmi, moje sanje. Par je ostal poro\xc4\x8den \xc5\xa1e enain\xc5\xa1tirideset let, vse do njegove smrti leta 2010. V sedemdesetih je Julie Andrews posnela samo dva filma, in sicer The Tamarind Seed ter 10._NEWLINE_V sedemdesetih sta Julie Andrews in Blake Edwards posvojila dve h\xc4\x8deri: Amy leta 1974 in Joanno leta 1975. Otroka Blakea Edwardsa iz prej\xc5\xa1njega zakona, Jennifer in Geoffrey, sta bila 3 in 5 let starej\xc5\xa1a od Emme, h\xc4\x8dere Julie Andrews s Tonyjem Waltonom._NEWLINE_Julie Andrews je nadaljevala s svojim delom na televiziji. Leta 1969 se je poleg pevca Harryja Belafontea pojavila v NBC-TV-jevi specijalki, An Evening with Julie Andrews and Harry Belafonte. Leta 1971 se je kot gost pojavila na odprtju parka Walt Disney World, \xc5\xa1e istega leta pa je skupaj s Carol Burnett za CBS pri\xc4\x8dela snemati oddajo Julie and Carol At Lincoln Center._NEWLINE_V letih 1972 in 1973 je na kanalu ABC pri\xc4\x8dela z lastno komi\xc4\x8dno televizijsko serijo, The Julie Andrews Hour. Oddaja je prejela sedem emmyjev, vendar so jo kljub temu po eni sezoni ukinili. Med letoma 1973 in 1975 je nadaljevala s sodelovanjem s kanalom ABC, za katerega je posnela \xc5\xa1e pet komi\xc4\x8dnih oddaj. Leta 1977 je gostovala v oddaji The Muppet Show, z Muppetovimi pa je ponovno sodelovala, ko so posneli CBS-jevo oddajo Julie Andrews: One Step Into Spring, ki je iz\xc5\xa1la marca leta 1978. Februarja 1980 je za\xc4\x8dela s CBS-jevo posebno oddajo Because We Care, karere namen je bil zbrati denar za \xc5\xbertve lakote v Kambod\xc5\xbei._NEWLINE_Leta 1981 se je pojavila v filmu S.O.B., kjer je igrala Sally Miles, lik, ki se strinja, da se bo na snemanju filma \xc2\xbbpojavila zgoraj brez\xc2\xab. To je bil prvi film Julie Andrews, v katerem se je pojavila gola, veliko pozornosti pa je kasneje pritegnila, ko se je \xc5\xa1alila glede svoje neomade\xc5\xbeevane podobe._NEWLINE_Leta 1983 je Julie Andrews gledali\xc5\xa1ka zdru\xc5\xbeba univerze Harvard podelila nagrado Hasty Pudding Award v kategoriji za \xc2\xbb\xc5\xbeensko leta\xc2\xab. Vlogi Victorie Grant in grofa Victorja Grezhinskija v filmu Victor Victoria sta ji leta 1983 prislu\xc5\xbeil zlati globus v kategoriji za \xc2\xbbnajbolj\xc5\xa1o igralko - Filmski muzikal ali komedija\xc2\xab, leta 1982 pa nominacijo za oskarja v kategoriji za \xc2\xbbnajbolj\xc5\xa1o igralko\xc2\xab, kar je bila njena tretja nominacija za oskarja._NEWLINE_Decembra 1987 je Julie Andrews zaigrala v posebni bo\xc5\xbei\xc4\x8dni ABC-jevi televizijski seriji Julie Andrews: The Sound Of Christmas, ki je prejela pet emmyjev. Dve leti kasneje je \xc5\xbee tretji\xc4\x8d sodelovala z Carol Burnett za ABC-jevo komi\xc4\x8dno televizijsko serijo, ki je iz\xc5\xa1la decembra 1989._NEWLINE_Leta 1991 se je prvi\xc4\x8d pojavila v televizijski drami, ABC-jevem televizijskem filmu Our Sons, v katerem je poleg nje igrala tudi Ann-Margret._NEWLINE_Poleti leta 1992 je zaigrala v svoji prvi situacijski komediji, Julie, ki je iz\xc5\xa1la na ABC-ju, v njej pa je poleg nje igral tudi James Farentino. Decembra 1992 je gostila NBC-jevo prazni\xc4\x8dno specijalko Christmas In Washington._NEWLINE_Leta 1993 je zaigrala v ameri\xc5\xa1ki premieri gledali\xc5\xa1ke igre Stephena Sondheima, Putting It Together na gledali\xc5\xa1\xc4\x8du Manhattan Theatre Club, ki so jo izvajali omejen \xc4\x8das. Med letoma 1994 in 1995 je posnela dva samostojna albuma - prvega je pohvalil Richard Rodgers, drugi pa je pritegnil pozornost Alana Jayja Lernerja. Leta 1995 je igrala v gledali\xc5\xa1ki verziji filmskega muzikala Victor/Victoria. To je bila njena prva Broadwayska gledali\xc5\xa1ka igra po petintridesetih letih. Predstava se je prvi\xc4\x8d za\xc4\x8dela izvajati 25. oktobra 1995 v gledali\xc5\xa1\xc4\x8du Marquis Theatre, kasneje pa so jo uprizarjali povsod po svetu. Ko je bila edina izmed igralske zasedbe, nominirana za nagrado Tony, je nagrado zavrnila, saj je dejala, da je ne more sprejeti, saj naj bi ostale \xc4\x8dlane igralske zasedbe ignorirali._NEWLINE_Julie Andrews je leta 1997 morala prenehati z igranjem v tej Broadwayski predstavi \xc5\xa1e pred koncem, saj je imela te\xc5\xbeave z glasom. Nazadnje so ji morali z operacijo odstraniti nerakave mandlje, zaradi \xc4\x8desar pa ni mogla ve\xc4\x8d peti. Leta 1999 je vlo\xc5\xbeila to\xc5\xbebo zaradi malomarnosti proti zdravnikom v bolni\xc5\xa1nici Mount Sinai Hospital v New Yorku, v kateri je izpostavila dr. Scotta Kesslerja in dr. Jeffreyja Libina, ki sta izvedla njeno operacijo na grlu. Na za\xc4\x8detku sta ji zdravnika namre\xc4\x8d zagotovila, da bo glas ostal nepo\xc5\xa1kodovan in da se ji bo popravil v \xc5\xa1estih tednih, vendar je njena pastorka, Jennifer Edwards, leta 1999 dejala, da sta od operacije minili \xc2\xbb\xc5\xbee dve leti, a se [njen pevski glas] ni vrnil.\xc2\xab To\xc5\xbebo so pri\xc4\x8deli obravnavati septembra leta 2000._NEWLINE_\xc4\x8ceprav je izgubila svoj pevski glas, je Julie Andrews ostajala zaposlena z mnogimi projekti. Leta 1998 se je pojavila v gledali\xc5\xa1ki igri Dr. Dolittle, izvajani v Londonu. Kot je pisalo na njeni spletni strani, je nastopala z glasom polinezijskega papagaja in \xc2\xbbposnela okoli 700 stavkov ter pesmi, ki so jih vstavili v ra\xc4\x8dunalni\xc5\xa1ki \xc4\x8dip, tega pa nato v kljun mehani\xc4\x8dnega pti\xc4\x8da. Pesem je imenovana 'Talk To The Animals', polinezijski papagaj pa celo poje.\xc2\xab_NEWLINE_Naslednje leto je Julie Andrews sodelovala z Jamesom Garnerjem na CBS-jevem televizijskem filmu, One Special Night, ki se je premierno predvajal novembra leta 1999._NEWLINE_Na novoletnem seznamu \xc2\xbbdose\xc5\xbekov v prej\xc5\xa1njem tiso\xc4\x8dletju\xc2\xab\xc2\xa0je Julie Andrews prejela naziv \xc2\xbbdame poveljnice\xc2\xab\xc2\xa0(DBE) Reda britanskega imperija zaradi svojih igralskih dose\xc5\xbekov. Pojavila se je tudi na devetinpetdesetem seznamu \xc2\xbb100 najve\xc4\x8djih Britancev\xc2\xab\xc2\xa0v letu 2002, ki ga je sponzoriral BBC, mesto pa ji je dodelila izbrana publika._NEWLINE_Leta 2001 je Julie Andrews prejela nagrado Kennedy Center Honors Award. Istega leta je ponovno sodelovala s soigralcem iz filma Moje pesmi, moje sanje, Christopherjem Plummerjem, saj sta zaigrala v televizijskem filmu Na zlatem jezeru (upodobitev istoimenske igre iz leta 1979).\n_START_SECTION_\nO\xc5\xbeivitev kariere\n_START_PARAGRAPH_\nLeta 2001 se je Julie Andrews pojavila v filmu Princeskin dnevnik, kar je bil njen prvi Disneyjev film od leta 1964, ko je igrala v filmu Mary Poppins. Odigrala je vlogo kraljice Clarisse Marie Renaldi, ki jo je upodobila tudi v nadaljevanju filma, Princeskin dnevnik 2: Kraljevska zaroka (2004). V filmu Princeskin dnevnik 2: Kraljevska zaroka je Julie Andrews prvi\xc4\x8d po operaciji na grlu zopet pela. Pesem \xc2\xbbYour Crowning Glory\xc2\xab\xc2\xa0so posneli z omejenim \xc5\xa1tevilom uporabljenih oktav, saj je Julie Andrews ob operaciji izgubila svoj ob\xc5\xa1iren razpon glasu. Nadzornica za glasbo v filmu, Dawn Soler, je dejala, da je Julie Andrews \xc2\xbbpesem \xc5\xbee na za\xc4\x8detku obvladala. Ko sem pogledala navzdol, sem opazila, da so imeli vsi \xc4\x8dlani igralske zasedbe solzne o\xc4\x8di.\xc2\xab_NEWLINE_Julie Andrews je nadaljevala s svojim sodelovanjem z Disneyjem, saj je leta 2003 posnela \xc5\xa1e dva televizijska filma, ki sta temeljila na seriji knjig Eloise Kayja Thompsona in so govorila o otroku, ki \xc5\xbeivi v hotelu Plaza v New Yorkju. Film Eloise in Plaza se je premierno predvajal v aprilu 2003, film Eloise in bo\xc5\xbei\xc4\x8d pa novembra tistega leta. Istega leta je prvi\xc4\x8d re\xc5\xbeirala gledali\xc5\xa1ko igro, in sicer ponovno izvedbo muzikala The Boy Friend, v katerem je leta 1954 prvi\xc4\x8d zaigrala na Broadwayju. Igro so izvajali v gledali\xc5\xa1\xc4\x8du Bay Street Theatre v Sag Harborju, New York. Igra je vklju\xc4\x8devala nekaj kostumov in scen iz ozadij, ki jih je oblikoval njen biv\xc5\xa1i mo\xc5\xbe, Tony Walton, ki je v tistem \xc4\x8dasu, do leta 2005, ponovno montiral scene za operno hi\xc5\xa1o Goodspeed. Leta 2006 je sodeloval pri izvedbi gledali\xc5\xa1ke igre povsod drugod po svetu._NEWLINE_Med letoma 2005 in 2006 je Julie Andrews delovala kot uradna ambasadorka ob Disneylandovi osemnajstmese\xc4\x8dni petdeseti obletnici, predstavljeni kot kampanja\xc2\xa0\xc2\xbbHappiest Homecoming on Earth\xc2\xab. Da bi promovirala praznovanje je potovala po svetu, snemala razne pripovedi in se pojavljala na raznih prireditvah v parku._NEWLINE_Leta 2004 je posodila glas kraljici Lillian v animiranem filmu Shrek 2 (2004), ki je iztr\xc5\xbeil veliko denarja. Z vlogo je nadaljevala tudi v nadaljevanjih filma, Shrek Tretji (2007) in Shrek za vedno (2010). Kasneje, leta 2007, je pripovedovala zgodbo v filmu  Za\xc4\x8darana, Disneyjevi glasbeni komediji, v katerem so se nor\xc4\x8devali iz klasi\xc4\x8dnih Disneyjevih komedij, kot je na primer film Mary Poppins._NEWLINE_Januarja 2007 je Julie Andrews prejela nagrado za \xc5\xbeivljenjske dose\xc5\xbeke na podelitvi nagrad Screen Actors Guild Award, kjer so ji hkrati predlagali, da bi \xc5\xa1e naprej re\xc5\xbeirala gledali\xc5\xa1ke igre in tudi producirala lastne Broadwayske muzikale. 1. aprila 2008 je objavila knjigo Home: A Memoir of My Early Years, ki jo je ozna\xc4\x8dila za \xc2\xbbprvi del\xc2\xab\xc2\xa0svoje avtobiografije. Knjiga Home je opisovala njeno mladost v Veliki Britaniji, ki jo je spremljala glasba, kon\xc4\x8da pa se v letu 1962, ko je dobila vlogo Mary Poppins. Za posnetek Walta Disneyja, ki je iz\xc5\xa1el leta 2004, je ponovno upodobila Mary Poppins in pripovedovala zgodbo The Cat That Looked at a King._NEWLINE_V juliju in avgustu 2008 je vodila oddajo Julie Andrews' The Gift of Music, ki je prikazovala kratko potovanje po Zdru\xc5\xbeenih dr\xc5\xbeavah Amerike, kjer je zapela ve\xc4\x8d pesmi Rodgersa in Hammersteina ter promovirala svojo v tistem \xc4\x8dasu izdano knjigo, Simeon's Gift. To so bili njeni prvi pevski nastopi v javnosti po ducatu let zaradi neuspele operacije na grlu._NEWLINE_8. maja 2009 je Julie Andrews prejela nagrado George and Ira Gershwin Award za \xc5\xbeivljenjske dose\xc5\xbeke v glasbi na pevskem tekmovanju UCLA Spring Sing v paviljonu Pauley Pavilion. V zahvalnem govoru je povedala: \xc2\xbbNaprej z Bruinsi. Premagajte SC \xe2\x80\xa6 Band, zaigrajte nekaj za vsako izmed teh zmag.\xc2\xab\n_START_SECTION_\n2010 - danes\n_START_PARAGRAPH_\nJulie Andrews je v januarju 2010 \xc5\xbee drugi\xc4\x8d zapored postala uradna ameri\xc5\xa1ka predstavnica na novoletnem koncertu na Dunaju. Julie Andrews je imela tudi stransko vlogo v filmu Zobna vila, ki je s strani kritikov ob izzidu v glavnem prejemal negativne ocene, vendar je zaslu\xc5\xbeil veliko denarja. Na promocijski turneji za film je govorila tudi za film Operacija ZDA in sodelovala pri oglasu za pomo\xc4\x8d \xc5\xbertvam potresa na Haitiju 2010._NEWLINE_8. maja leta 2010 se je Julie Andrews po enaindvajsetih letih odsotnosti zopet zaigrala v Londonu (nazadnje je tam nastopala za bo\xc5\xbei\xc4\x8d leta 1989 na koncertu v Royal Festival Hall). Nastopila je v areni O2 Arena, kjer je sodelovala s filharmoniskim orkestrom ter manj znanim kvintetom. \xc5\xbde pred tem se je pojavljala na britanski televiziji (15. decembra 2009 in ob drugih prilo\xc5\xbenostih), vendar je dejala, da govorice o tem, da bo spet pela, niso resni\xc4\x8dne. Kot je povedala, bo besedila pesmi v muzikalih samo govorila. Kakorkoli \xc5\xbee, na koncertu je vseeno izvedla dva samostojna nastopa, ve\xc4\x8d duetov in ve\xc4\x8d nastopov z zborom. \xc4\x8ceprav je ve\xc4\x8derni nastop 20.000 obo\xc5\xbeevalcev sprejelo pozitivno, slednji ni prepri\xc4\x8dal kritikov._NEWLINE_18. maja 2010 je iz\xc5\xa1la triindvajseta knjiga Julie Andrews, ki jo je napisala v sodelovanju s svojo h\xc4\x8derko Emmo. Junija 2010 je knjiga, naslovljena kot The Very Fairy Princess, dosegla prvo mesto na lestvici najbolje prodajanih knjig za otroke po podatkih revije New York Times._NEWLINE_21. maja 2010 je iz\xc5\xa1el njen film, Shrek za vedno; v njem je Julie Andrews ponovno upodobila lik \xc2\xbbkraljice\xc2\xab._NEWLINE_9. julija tistega leta je iz\xc5\xa1el animirani film Jaz, baraba, v katerem je kot Marlena, zlobna mama glavnega lika (Gru, glas mu je posodil Steve Carell), igrala tudi ona. Film je s strani filmskih kritikov v glavnem prejemal povpre\xc4\x8dne ocene, a je iztr\xc5\xbeil veliko._NEWLINE_28. oktobra 2010 je Julie Andrews skupaj z igralci, ki so upodobili dru\xc5\xbeino Von Trapp v filmu Moje pesmi, moje sanje pojavila v oddaji  Oprah, da bi proslavili petin\xc5\xa1tirideseto obletnico od izzida filma. Nekaj dni kasneje so objavili njeno \xc5\xa1tiriindvajseto knjigo, Little Bo in Italy._NEWLINE_15. decembra 2010 je njen mo\xc5\xbe, Blake Edwards, pri oseminosemdesetih letih umrl zaradi komplikacij pri plju\xc4\x8dnici. Ko je umrl, je bila Julie Andrews ob njem._NEWLINE_22. decembra so oznanili, da bo Julie Andrews na 53. podelitvi nagrad grammy leta 2011 prejela nagrado v kategoriji za \xc2\xbb\xc5\xbeivljenjske dose\xc5\xbeke\xc2\xab."